Ο Γιάννης Γιαννιώτας έμεινε ελεύθερος από τον Ολυμπιακό και σύμφωνα με πληροφορίες του SDNA θα συνεχίσει την καριέρα του στην ΑΕΚ.

Ο Γιάννης Γιαννιώτας δεν στέριωσε στον Ολυμπιακό και ούτε φέτος βρισκόταν στα πλάνα του νέου προπονητή των ερυθρόλευκων, Πέδρο Μαρτίνς.

Ο 25χρονος εξτρέμ έμεινε ελεύθερος από τους Πειραιώτες και σύμφωνα με πληροφορίες του SDNA, συμφώνησε να συνεχίσει την καριέρα του στην ΑΕΚ του Μαρίνου Ουζουνίδη.

Ο Γιαννιώτας θα είναι ο πρώτος παίκτης που αποκτά η ΑΕΚ μετά την είσοδο της στους χρυσοφόρους ομίλους του Τσάμπιονς Λιγκ.

Σημειώνεται, πάντως, ότι η απόκτηση του Έλληνα ποδοσφαιριστή δεν συνδέεται με τις δύο άλλες κινήσεις που παλεύει η «Ένωση», του εξτρέμ και του χαφ από το εξωτερικό, αλλά εντάσσεται στο πλαίσιο απόκτησης Ελλήνων ποδοσφαιριστών, τους οποίους έχουν πάντα στο ραντάρ τους οι άνθρωποι της ομάδας.

Τονίζεται, μάλιστα, ειδικά για την περίπτωση του Γιαννιώτα ότι υπάρχει εκτίμηση πως μέχρι τώρα δεν έχει πάρει τις ευκαιρίες για να δείξει την αξία του.

Η καριέρα του

Ο Γιάννης Γιαννιώτας ξεκίνησε την καριέρα του από τις Ακαδημίες του Άρη και φόρεσε τη φανέλα της πρώτης ομάδας από το 2011 ως το 2013 και στη συνέχεια πήρε μεταγραφή για την Φορτούνα Ντίσελντορφ, όμως έναν χρόνο αργότερα και συγκεκριμένα τον Αύγουστο του 2014, παραχωρήθηκε με τη μορφή δανεισμού στον Αστέρα Τρίπολης.

Στην Τρίπολη έκανε σπουδαίες εμφανίεις με αποτέλεσμα στην καλοκαιρινή μεταγραφική περίοδο του 2015 ο Ολυμπιακός να ανακοινώσει την απόκτησή του, όμως έξι μήνες αργότερα, τον Ιανουάριο του 2016, παραχωρήθηκε ως δανεικός στον ΑΠΟΕΛ για δυο σεζόν.

Ο «Γιαν - γιαν» έπαιρνε μέρος στις προετοιμασίες του Ολυμπακού αλλά σχεδόν πάντα «κοβόταν». Το καλοκαίρι του 2017 παραχωρήθηκε ως δανεικός για έναν χρόνο στην ισπανική Ρεάλ Βαγιαδολίδ και φέτος έλυσε το συμβόλαιο του με τον Ολυμπιακό και όπως όλα δείχνουν θα φοράει τα κιτρινόμαυρα της ΑΕΚ.